Vrou op N12 aangevalArgieffoto (Foto: memyselfaneye, Pixabay) ŉ Vrou is Saterdagoggend op die N12-hoofweg met ŉ skerp voorwerp gesteek nadat sy naby die Snake-afrit aan die Oos-Rand stilgehou het om haar motor se ruitveërs te verstel. Ineke van Huyssteen, woordvoerder van ER24, het in ŉ verklaring gesê die vrou is gedurende die voorval wat in dié stadium na ŉ gewapende roof lyk, in die been gesteek. ŉ Polisiebeampte het egter die voorval gesien en die vrou te hulp gesnel hoewel hy nie aan diens was nie. Volgens Van Huyssteen het paramedici die vrou omstreeks 11:00 met hul aankoms op die toneel aangetref waar sy agter haar motor gestaan het. Nog polisiebeamptes was in dié stadium op die toneel. Paramedici het die vrou ondersoek en bevind dat sy matige beserings opgedoen het. Sy is op die toneel behandel voordat sy na ŉ hospitaal geneem is vir verdere mediese behandeling. Die presiese omstandighede rakende die voorval is nie in dié stadium duidelik nie. Maroela Media het ŉ navraag aan die polisie gerig en wag op terugvoer.